钦定古今图书集成/历象汇编/庶征典/第182卷 > 《御笔回奏状》前人
## 钦定古今图书集成/历象汇编/庶征典/第182卷 > 《御笔回奏状》前人

《御笔》：“览奏，知绍兴府界蝗颇为灾，朕心忧惧，今不欲
专遣使人，降香二合付卿等，宜即虔洁分诣祈祷。又
闻蝗之小者，滋育甚多，可更支赏，召人收捕，务速殄
灭，毋使遗种，以为异日之害。故兹札示，当体至怀。
具位臣朱熹、臣昨具奏，绍兴府会稽县广孝乡蝗虫，
臣已同本府发钱，专令本县令尉亲在地头召人捕
获，收买焚埋，每得大者一斗给钱一百文，小者每升
给钱五十文。续奉御札，令臣分诣祈祷，更行支赏，召
人收捕，务速殄灭。臣恭禀圣训，夙夜不遑，即同帅臣
王希吕就府治设醮祈禳。又发钱出榜晓谕，于先支
赏钱之外，更行倍加增贴，召人收捕。仍差茶盐司干
办公事沈大雅前去监视督责，及敦请”乡官二员，同
县官分头给赏收捕。今据申到，截今月十三日，通计
收到大虫一石五斗三升六合，小虫二十五石九斗
三升九合，并已埋瘗。目今尚有一分以上，未至尽绝。
臣续又见诸暨县寄居与投词人称“紫岩乡亦有飞
蝗在境。”臣即已专委本县令佐亲临田陌，仔细从实
相视。如委的实，即从会“稽县所行召人支赏，收捕焚
埋去外。臣伏为本路所管衢、婺等六州，今岁旱损，比
之绍兴，其灾尤甚。本欲取本月上旬起离前往，亲行
检视，预备赈恤，正缘收捕蝗虫未尽，未得起发。今不
住据逐州县接续申到事理，委是大段紧急，不免定
取十五日起发前去，经由蝗虫地头，更行督责取见
殄灭次第。然后取道嵊县山间，望婺州界迤逦前去。
前路有合奏闻事件，续次申发。所有上项事理，须至
先具奏闻者。”右谨录奏闻。谨奏。

《签黄》。“臣窃闻旱蝗之灾，过贻圣虑，夙夜焦劳，至忘寝
味。臣虽疏贱，不胜感泣震惧之至。今此前去灾伤州
郡，敢不究心竭力，周爰咨询，庶有以仰称明诏之万
一。但前奏乞钱数事，欲望睿旨早赐施行。臣虽未到
诸郡，近日提刑傅淇、张诏自彼来归，其言所见，委实
灾伤至重，尚虑臣所乞钱数少，不足周给。臣缘未经
目见，不敢再具恳请，且乞早赐指挥，依臣前奏应付
施行，庶几前路所到州郡，便可布宣德意，措约收籴，
以慰饥民之望。若不得此寔无措手处，将来坐视陛
下赤子流离沟壑，臣虽万死不足赎罪，伏乞圣照。臣
去年到任，已是深冬，狼狈急迫，措置不办，只得将所
蒙给赐钱米计口分俵，诚为可惜。今来虽是灾伤，然
日月尚宽，足可措置。臣已行下逐州通判，检计有合
兴修水利去处，将来广募饥民，给食工作，惟是老弱
残疾妇女之类无依者方与赈给，庶几不至又似去
年虚费官物。伏乞圣照。”